ضاية إفني

ضاية إفني (ب لأمازيغية: ⴰⴼⵍⵎⴰⵎ ⵏ ⵉⴼⵏⵉ، أَگْلْمَامْ نْ ئِفْنِي) هي ضاية اللون ديالها خضر، كاينة ف لمنتزه لوطني ديال توبقال، ف لجماعة ديال توبقال تيفنوت ف لمغريب، وسط الجبال د لأطلس لكبير، لمناخ ديالها قاري، ؤ تاطل عليها أعلى قمة ف شمال إفريقيا لي هي قمة جبل توبقال، هادا علاش لإنحدار ديال السفوح د ضّاية قوي بزاف، أما لموضع ديالها جا ف اللخر ديال لواد بحال شي سد، كيف ما كاتعتابر من أعلى الضايات ف لعالم، ب رتفاع 2500 متر تقريبا، أما لمساحة ديالها هي 26 هيكطار تقريبا، 870 ميترو ف الطول، ؤ 490 ف لعرض، أما الصبيب ديالها تايوصل ل 300 ميترو ف تّانية، ؤ لغرق تايفوت 30 ميترو. على حساب محمد شفيق، كلمة "إفني" ف لأمازيغية براسها كاتعني "ضاية". لموقع ضاية إفني كاينة ف لمنتزه لوطني ديال توبقال ف لأطلس لكبير لغربي، بضبط فتيفنوت لجماعة ديال توبقال، إقليم تارودانت، جيهة سوس ماسة، قريبة ل دوار أمسوزارت. لموضع كاينة ضاية إفني ف اللخر ديال لڨالي محاط، ف منطقة تضاريسها جبلية صعيبة. التشكل ديال الضاية تايرجع لكتر من 245 مليون عام، ؤ ضايرين بيها سفوح لإنحدار ديالهم قوي بزاف من ڭاع لإتجاهات، من غير لغرب لي محلولة منو على لڨالي محاط بواحد لمسطح كبير ديال لحجر، ؤ تاطل عليها مباشرة أعلى قمة ف شمال إفريقيا وهي قمة جبل توبقال 4167 ميترو، جنب على قمة ووانوكريم و غيرها. التشكل التاريخ لجيولوجي د لمنطقة تايرجع ل زّمن جّيولوجي اللول، قبل كتر من 245 مليون عام. كاين ختلاف ف لأراء بخصوص طريقة تشكل هاد الضاية، ف دراسة دارها پول بوني Paul Bonet عام 1919، رجّع التشكل ديالها ل أسباب بركانية، لكن كاين تفسير أخر تايقول بلي لمنطقة شحال هادي عاشت نهيارات كبيرة د لحجر سدات لمجرى د لڨالي، ؤ بتالي تكونات الضاية فاللخر ديالو بحال شي سد طبيعي كاين تفسير تالت تايقول بلي لمنطقة شحال هادي تجمع فيها بزاف ديال لاڭلاص بسبب لمناخ لي كان بارد، ؤ فاش داب هاد لاڭلاص، عطانا هاد الضاية. لهيدرولوجيا صَّبيب ديال ضّاية تايوصل تا ل 300 ميترو ف تّانية، و هي السبب ف التغذية ديال بزاف د لعيون لي كاينة ف لمنطقة، ؤ هادشي لي خلى هاد لمنطقة يكون فيها لإستقرار د الناس، أما لما لي تايغذي الضاية تايجي ب الدرجة اللولة من الدوبان ديال التلج. لمناخ هاد لمنطقة فيها مناخ قاري، كاطلع فيه لحرارة تال 45 درجة، ف الصيف ؤ كاتهبط لتحت الزيرو ف الشتا، لي تايخلي ضّاية تتجمد شي مرات. لفولكلور على حساب ماتايعاودو الناس ف لمنطقة، هاد الضاية تايزوروها لبنات ديال الدواور لي ف لمنطقة، لي بغاو يتزوجو، تايعومو فيها، من بعد تاياخدو حجرة صغيرة من الضاية ؤ تايطليوها ب لحنة، ؤ تايغلفوها بالشراوط على شكل مونيكة، ؤ تايلوحو بيها فوق راس لبنت لي بغات تتزوج، ؤ من بعد تايعطيوها ليها، باش تزيد لخصوبة ديالها. كاينة واحد لقصيدة ف لمنطقة ب لأمازيغية جات على لسان الضاية هادي هي الطّرجامة ديالها ل دّاريجة: سمعو يا لبنات، سمعو يا لبنات شتنبر هاهو جا يا لبنات واهلي على لي ماتزوجاتش فيه غاتبقا معلقة تال لعام الجاي شوي ديال الصوف ف الصميقلي حسن من ڭربة ديال لفلوس سياحة هاد ضاية عزيزة على لعشاق ديال الرياضات د الجبل ف لمغريب ؤ على برا، واخا التضاريس الصعيبة لي ضايرة ب الضاية، لكن الجهة لغربية فيها منبسط، ؤ فيه شي خربات داروهم الناس د المنطقة، تايجمعو فيهم لبهايم، ولا تايقدمو فيهم خدمات ل سّياح، خصوصا بلي بزاف ديال الناس تايعجبهم يخيمو فهاد لبلاصة، سيرتو بعد ما صاوبو الطريق ديال الطوموبيل لي كاتوصل تا ل ضّاية من الجيهة د الشرق، على الدوار ديال أمسوزارت لي فيه بزاف ديال لخدمات د السياحة، بما فيها لؤبيرجات و ليجيت. هاد الضاية كاتعتابر محطة مهمة ل نّاس لي بغاو يطلعو ل لقمة ديال توبقال من الشرق، هادشي كامل تايحرك لإقتصاد ديال لمنطقة شوي، خصوصا فالشتا، حيت تايجيو الناس يشوفو الضاية فالتلج. لعومان فهاد الضاية صعيب ؤ خطير، حيت غرقو فيها بزاف ديال الناس، بما فيهم لمحترفين. سكان كتر من عشرة ديال الدواور فهاد لمنطقة تايستافدو من لما ديال هاد الضاية، لي دايرة بحال شي سد طبيعي تايوفر لما ل نّاس على قبل لفلاحة. حيت التضاريس ف لمنطقة صعيبة، الزراعة ف لمنطقة كاتدار ف السفوح على شكل تريبيل. الناس ديال هاد لمنطقة كاملين شلوح من قبائل ايت تيفنوت، ؤ معروفين ب الضيافة ديالهم. ؤ اللغة لي كاتستعمل ف لمنطقة هي اللغة لأمازيغية. بجنب الزراعة و سّياحة، الناس ديال هاد لمنطقة تايعتامدو بشكل كبير على السرحة، خاصة لمعيز. لمعرض د التصاور شوف حتا جبل تبقال جماعة توبقال مصادر قيسارية ضايات قيسارية جغرافيا قيسارية لمغريب